Vytjie sê daar is met haar motor gepeuter | Netwerk24
Deur Bonolo Selebano 29 Augustus 2018 12:50
Daar was met haar motor gepeuter, dus het Vytjie Mentor, oud-ANC-LP, nooit 'n vergadering met ondersoekers van die Valke bygewoon nie.
Sy getuig vir 'n derde dag voor die Zondo-kommissie van ondersoek na staatskaping.
Sy het getuig daar is met haar motor gepeuter en dat dit haar die skrik op die lyf gejaag het, soveel so dat sy die vergadering wat sy op 14 Desember 2016 met adv. Mandla Mtolo, en nog 'n amptenaar van die nasionale vervolgingsgesag (NVG) sou hou, gekanselleer het.
Mentor het ook Woensdag beweer dat Mtolo vroeër druk op haar probeer plaas het om die strafregtelike saak wat sy teen oudpres. Jacob Zuma en die Gupta-broers aanhangig gemaak het te laat vaar.
"Dit (die vergadering) het nie plaasgevind nie omdat daar 'n dag voor die tyd 'n voorval met my motor was wat my die skrik op die lyf gejaag het. Dit het my bang gemaak om my motor te bestuur en ek het in die middel van die nag besluit om nie die afspraak (met die Valke) na te kom nie.
Mentor het Dinsdag begin huil toe sy getuig het oor nog 'n daad van beweerde intimidasie. Mentor het aangevoer dat daar met die deur van haar hotelkamer gepeuter is en dat sy daarna vir haar lewe gevrees het.
Themba Maseko, voormalige kabinetswoordvoerder en die regering se kommunikasie-en-inligtingstelsel (GCIS), gaan na verwagting later vandag getuig oor hoe Zuma direk as fasiliteerder opgetree het om gunste vir ondernemings met Gupta-bande te bewerkstellig.